Agter die skerms van ons aanlyntydskrif: April 2012
JY LEES NOU Agter die skerms van ons aanlyntydskrif: April 2012
'n Dag saam met Diaan Lawrenson, wat spesiaal tyd gemaak het vir SARIE se modespan en ons modeblaaie
Die SARIE.com modespan het op 23 Januarie 'n fotoreeks met Diaan Lawrenson (Paula van 7de Laan) by Camps Bay Retreat geskiet. Diaan was sprankelend en entosiasties oor die rokke, alhoewel sy erken haar gunsteling-uitrusting jeans en 'n T-hemp is. Ons mode-assistente, Elsabé en Friede-Mari, het al die klere, skoene, juweliersware en die klerereling uitgelaai en opgedra na 'n pragtige kamer op die eerste verdieping. Die kamer het sy eie stoep wat uitkyk oor die immer-veranderende Atlantiese Oseaan en die pieke van die Twaalf Apostels-bergreeks. Dit het ons almal se asems weggeslaan en ons in 'n kalm bui geplaas.
Die oorspronklike herehuis is in 1929 gebou en in dié tuin met sy ouwêreldse gevoel het 'n kelner vir ons heerlike koffie aangedra op 'n antieke skinkbord. Daarna was dit tyd vir hare en grimering deur die bekende Algria-en-Jeanette-span.
Die landgoed – wat oor vier hektar van groen natuurreservaat strek – het as ons agtergrond gedien en is strelend vir die siel. Daar's drie swembaddens, 'n tennisbaan, 'n spa en 'n fynproewerrestaurant.
Die reën het so bietjie druk op ons geplaas, want ons moet 5nm klaar wees sodat Diaan betyds haar vlug kon haal. Die bewolktheid het egter vir Jacques Weyers as 'n natuurlike "scrim" gedien.
Teen middagete is ons bederf deur die gasvrye personeel van Camps Bay Retreat met heerlike slaaie en 'n verskeidenheid toebroodjies. Deur al die druk om betyds klaar te kry en die nat tuinpaadjies van die reën gly Chris Viljoen, ons modedirekteur, binne-in die antieke swembad in. So "koop" hy vir hom 'n fantastiese stukkie grond by Camps Bay Retreat – klere en al. Dit het ons dag met 'n gegiggel laat afsluit. Baie dankie aan Camps Bay Retreat (kontak 021 437 9706 of besoek www.campsbayretreat.com) vir 'n fantastiese dag!